На основу члана 40. став 3, члана 41. став 2. и члана 45. став 4. Закона о Војсци Србије („Службени гласник РС”, бр. 116/07, 88/09, 101/10 – др. закон, 10/15, 88/15 – УС и 36/18) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

о изменама и допунама Уредбе о пријему у професионалну војну службу

Члан 1.

У Уредби о пријему у професионалну војну службу („Службени гласник РС”, број 35/15), у члану 5. став 1. речи: „да има завршене основне академске студије у трајању од најмање четири године” замењују се речима: „да има завршене основне академске студије у обиму од најмање 240 ЕСПБ бодова или основне академске студије у трајању од најмање четири године или основне струковне студије са завршеним струковним специјалистичким студијама у обиму од најмање 240 ЕСПБ бодова или интегрисане академске студије из области медицинских или ветеринарских наука.”

Члан 2.

У члану 9. став 1. после речи: „Одбрана” додају се запета и речи: „на веб-сајту Министарства одбране, односно Војске Србије”.

Члан 3.

У члану 10. став 1. речи: „која се прилажу уз пријаву” замењују се речима: „којима се доказује испуњеност општих и посебних услова конкурса”.

У ставу 2. тачка се замењује запетом и додају се речи: „уколико изричито изјави да ће документа прибавити сам.”.

Члан 4.

У члану 12. став 1. тачка 3) мења се и гласи:

„3) списак кандидата који улазе у изборни поступак за пријем у професионалну војну службу;”.

После става 2. додаје се став 3. који гласи:

„У списак кандидата који улазе у изборни поступак за пријем у професионалну војну службу уврстиће се кандидати који испуњавају услове конкурса, осим оних услова који се спроводе у току изборног поступка.”.

Члан 5.

У члану 13. став 1. мења се и гласи:

„Изборни поступак спроводи се између кандидата који су ушли у изборни поступак за пријем у професионалну војну службу.”.

У ставу 2. реч: „закључком” замењује се речју: „решењем”.

Члан 6.

У члану 16. став 1. после речи „кандидата” додају се запета и речи: „осим у случају да јавни конкурс није успео,”.

Члан 7.

У члану 17. став 1. мења се и гласи:

„Јавни конкурс није успео ако се није пријавио ниједан кандидат, ако конкурсна комисија утврди да ниједан од пријављених кандидата није испунио услове из конкурса или су пријаве неблаговремене или недопуштене, као и ако конкурсна комисија утврди да ниједан пријављени кандидат није учествовао у изборном поступку или да ниједан кандидат није испунио мерила прописана за избор кандидата.”

Члан 8.

У члану 19. став 3. речи: „wеб страници” замењују се речима: „веб-сајту”.

Члан 9.

У члану 22. број: „16” замењује се бројем: „17”.

Члан 10.

У члану 23. став 3. мења се и гласи:

„Старешина надлежан за доношење одлуке о избору кандидата утврђује мерила за избор кандидата за пријем у професионалну војну службу и образује комисију која утврђује испуњеност услова за пријем у професионалну војну службу и сачињава извештај са предлогом кандидата за непосредни пријем.”

Члан 11.

У члану 25. став 1. мења се и гласи:

„Кандидати за пријем у професионалну војну службу примају се у професионалну војну службу у чин разводника или чинове које су стекли током служења војног рока (професионални војници), у чин водника (подофицири) и у чин потпоручника (официри).”.

Члан 12.

Члан 28. мења се и гласи:

„Члан 28.

Подофицир на неодређено време који је стекао одговарајуће високо образовање предвиђено елементима формацијских места утврђених формацијом може до навршене 43 године живота бити произведен у чин потпоручника и примљен у професионалну војну службу на неодређено време интерним конкурсом, ако испуњава опште услове за пријем из члана 39. став 1. тач. 2), 5) и 8) Закона, посебне услове прописане овом уредбом и услове утврђене формацијом команде, јединице и установе, односно актом о унутрашњем уређењу и систематизацији радних места ван Војске Србије која се у смислу Закона сматрају формацијским местима.”.

Члан 13.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-11880/2018

У Београду, 12. децембра 2018. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |